重阜崔嵬行
作者：釋文珦
朝代：宋

paragraphs: 重阜何崔嵬，遥瞻北邙路。
曠野無人居，高低盡丘墓。
不知古與新，落落似棋布。
下有荒草叢，上有白楊樹。
樹頂嘯鴟鳶，草根穴狐兔。
嗟哉昔爲人，妻子相愛慕。
豈知易殂落，到此長別處。
天地雖好生，安能蹔留駐。
夜臺杳冥冥，千載竟不曙。
託身同草木，坐受螻蟻蠹。
衣冠變成塵，精靈自相語。
親戚不重過，他人豈能顧。
聽我蒿里歌，年命如朝露。